  Майя Бывальцева Удмуртиысь Николай Хохряков куасэн бызьылонъя Россилэн чемпионатаз эркын амалэн 70 иськемъем масс-стартын куинетӥ инты басьтӥз. Со сярысь Россиысь куасэн бызьылонъя федерацилэн пресс-службаез ивортэ. Ӵошатскон 14-тӥ оштолэзе Мурманск улосвылысь Мончегорскын ортчиз. Вормисе потӥз Архангельск улосвылысь Алексей Шемякин (2:49:13.9), кыкетӥ интыын – Тюмень улосвылысь Иван Якимушкин (+28,5 секунд). Шаркан ёросысь Николай Хохряков вормисьлы 30,3 секунд келяз. Пусъём, куинетӥ инты понна вожвылъяськонын улосчимы Красноярск шаерысь Андрей Мельниченкоез 1 секундлы гинэ азьпалтӥз, сое фотофиниш возьматӥз. 20 кужмоосыз спортсменъёс пӧлы Удмуртиысь эшшо куинез куасэн бызьылӥсьёс шедизы: Константин Главатских – витетӥ интыын, Дмитрий Баграшов – 10-тӥ интыын, Александр Уткин – 18-тӥ интыын. Тодэ вайытом, азьвылгес Архангельск улосвылын Максим Вылегжанин классика амалэн 50 иськемем масс-стартын вормиз.  Тегъёс: Спорт Удмуртия Россия куасэнбызьылон куас  